 Luka 23 IBhayibheli Elikuyi-Internet INguqulo Yezwe Elisha23 Ngakho uquqaba lwabo lwasukuma, lonke ngothi lwalo, lwamyisa kuPilatu. 2 Khona-ke lwaqala ukumbeka icala, luthi: Lo muntu simtholé ephambukisa isizwe sakithi futhi enqabela ukukhokhwa kwezintela kuKhesari ethi yena ngokwakhe unguKristu inkosi. 3 Manje uPilatu wambuza lo mbuzo: Ingabe uyiyo inkosi yamaJuda? Waphendula wathi: Kusho wena ngokwakho. 4 Khona-ke uPilatu wathi kubapristi abakhulu nasezixukwini: Angitholi cala kulo muntu. 5 Kodwa baphikelela, bethi: Ubhebhezela abantu ngokufundisa kulo lonke elaseJudiya, yebo kusukela eGalile kuze kube lapha. 6 Lapho ezwa lokho, uPilatu wabuza ukuthi lo muntu wayengowaseGalile yini, 7 futhi, ngemva kokuthola ukuthi uvela esifundeni sikaHerode, wamdlulisela kuHerode, naye ngokwakhe owayeseJerusalema ngalezi zinsuku. 8 Lapho uHerode ebona uJesu wajabula kakhulu, ngoba kwase kuyisikhathi eside efuna ukumbona ngenxa yokuba ezwile ngaye, futhi wayenethemba lokuthi uzobona isibonakaliso esenziwa nguye. 9 Wambuza ngamazwi amaningi impela; kodwa akamphendulanga. 10 Nokho, abapristi abakhulu nababhali babelokhu bemile futhi bembeka icala ngamandla. 11 Khona-ke uHerode kanye nabaqaphi bakhe abangamasosha bamhlazisa, wahlekisa ngaye ngokumgqokisa ingubo egqamile wambuyisela kuPilatu. 12 Bobabili uHerode noPilatu manje baba abangane ngalo kanye lolo suku; ngoba ngaphambi kwalokho kwakuye kwaqhubeka kunobutha phakathi kwabo. 13 Khona-ke uPilatu wabizela ndawonye abapristi abakhulu nababusi nabantu 14 wathi kubo: Nilethé lo muntu kimi njengovusa abantu ukuba bavukele, futhi, bhekani! ngimphenye phambi kwenu kodwa angitholanga sizathu samacala enimmangalela ngawo lo muntu. 15 Eqinisweni, noHerode akasitholanga, ngoba umbuyisele kithi; futhi, bhekani! akukho lutho alwenzile olumenza afanelwe ukufa. 16 Ngakho-ke ngizomshaya bese ngiyamkhulula. 17 18 Kodwa bakhamuluka, nalo lonke uquqaba lwabo, bethi: Msuse lo, usikhululele uBharabha! 19 Okungumuntu owayephonswe etilongweni ngenxa yokuvukela umbuso okuthile okwenzeka emzini nangenxa yokubulala. 20 UPilatu waphinda wabamemeza, ngoba efuna ukukhulula uJesu. 21 Khona-ke baklabalasa, bethi: Mbethele! Mbethele! 22 Wathi kubo okwesithathu: Ngasizathu sini, yini embi ayenzile lo muntu na? Angitholanga lutho kuye olumenza afanelwe ukufa; ngakho-ke ngizomshaya bese ngiyamkhulula. 23 Khona-ke baqala ukucindezela, ngamazwi aphakeme, befuna ukuba abethelwe; futhi amazwi abo anqoba. 24 Ngakho uPilatu wakhipha isinqumo sokuba kwenziwe lokho ababekufuna: 25 wamkhulula lowo muntu owayephonswe etilongweni ngenxa yokuvukela umbuso nokubulala, lowo ababemfuna, kodwa uJesu wamnikela entandweni yabo. 26 Manje njengoba bemuka naye, babamba uSimoni, umuntu othile wokuzalwa eKhurene, evela emaphandleni, bamthwesa isigxobo sokuhlushwa ukuba asithwale alandele uJesu. 27 Kodwa wayelandelwa uquqaba lwabantu nabesifazane ababelokhu bezishaya ngenxa yosizi futhi bemlilela. 28 UJesu waphendukela kulaba besifazane wathi: Madodakazi aseJerusalema, yekani ukungikhalela. Kunalokho, zikhaleleni nina nabantwana benu; 29 ngoba, bhekani! ziyeza izinsuku abantu abayokuthi ngazo, Bayajabula abesifazane abayizinyumba, nezibeletho ezingazalanga namabele angancelisanga! 30 Khona-ke bayokuthi ezintabeni, Welani phezu kwethu! bathi emagqumeni, Simbozeni! 31 Ngoba uma benza lezi zinto lapho umuthi usemanzi, kuyokwenzekani lapho usubunile? 32 Kodwa amanye amadoda amabili, izelelesi, nawo ayeholwa ukuze abulawe kanye naye. 33 Lapho befika endaweni ebizwa ngokuthi uGebhezi, bambethela lapho nalezo zelelesi, esinye ngakwesokunene sakhe esinye ngakwesobunxele sakhe. 34 Kodwa uJesu wathi: Baba, bathethelele, ngoba abakwazi abakwenzayo. Ngaphezu kwalokho, ukuze babelane ngezingubo zakhe, benza inkatho. 35 Futhi abantu bema bebukele. Kodwa ababusi babebhuqa, bethi: Abanye wabasindisa; makazisindise, uma enguye uKristu kaNkulunkulu, Okhethiweyo. 36 Ngisho namasosha ahlekisa ngaye, esondela futhi emnika iwayini elimuncu 37 ethi: Uma uyinkosi yamaJuda, zisindise. 38 Futhi kwakunombhalo oqoshiwe ngaphezu kwakhe othi: Lena yinkosi yamaJuda. 39 Kodwa esinye sezelelesi ezazilengisiwe sathi kuye ngokuhlambalaza: UnguKristu, akunjalo? Zisindise wena kanye nathi. 40 Esinye siphendula sasikhuza sathi: Ingabe awumesabi nhlobo uNkulunkulu, njengoba usesahlulelweni esifanayo? 41 Futhi thina, ngempela, sikuso ngokufanelekile, ngoba samukela ngokugcwele okusifanele ngenxa yezinto esizenzile; kodwa lo muntu akenzanga lutho oluphume endleleni. 42 Saqhubeka sathi: Jesu, ngikhumbule lapho ungena embusweni wakho. 43 Wathi kuso: Ngiqinisile ngiyakutshela namuhla, Uyokuba nami ePharadesi. 44 Nokho, ngalesi sikhathi cishe kwase kuyihora lesithupha, kodwa nokho kwehla ubumnyama phezu komhlaba wonke kwaze kwaba yihora lesishiyagalolunye, 45 ngoba ukukhanya kwelanga kwacima; khona-ke isihenqo sendlu engcwele sadabuka phakathi. 46 UJesu wamemeza ngezwi elikhulu wathi: Baba, ngiyawubeka umoya wami ezandleni zakho. Lapho esekushilo lokhu, wafa. 47 Ngenxa yokubona lokho okwenzekile isikhulu sebutho saqala ukukhazimulisa uNkulunkulu, sathi: Ngempela lo muntu ubelungile. 48 Futhi zonke izixuku ezazibuthene lapho ngenxa yalo mbukwane, lapho zibona izinto ezenzekile, zaqala ukubuya, zishaya izifuba zazo. 49 Ngaphezu kwalokho, bonke labo ababejwayelene naye babemele kude. Futhi, abesifazane, ababemlandele ndawonye bevela eGalile, babemi bebuka lezi zinto. 50 Bheka! umuntu ogama lakhe linguJosefa, owayeyilungu loMkhandlu, umuntu omuhle nolungileyo 51 lo muntu wayengavumelananga necebo labo nesenzo sabowayevela e-Arimatheya, umuzi wabaseJudiya, wayelindele umbuso kaNkulunkulu; 52 lo muntu waya kuPilatu wacela isidumbu sikaJesu. 53 Wasehlisa wasisonga ngelineni elicolekileyo, wambeka ethuneni eliqoshwe edwaleni, okungekho muntu owayeke wabekwa kulo. 54 Manje kwakuwukuLungiselela, futhi ukukhanya kwakusihlwa kwesabatha kwakusondela. 55 Kodwa abesifazane, ababeze naye besuka eGalile, balandela futhi babheka ithuna nendlela isidumbu sakhe esasibekwe ngayo; 56 base bephindela emuva beyolungiselela iziqholo namafutha anamakha. Kodwa-ke, njengokufanelekile, baphumula ngesabatha ngokuvumelana nomyalo. 